钦定古今图书集成/历象汇编/庶征典/第103卷 > 《娄元礼田五家行》 > 周
## 钦定古今图书集成/历象汇编/庶征典/第103卷 > 《娄元礼田五家行》 > 周

### 孝王七年冬江汉冰

按：《竹书纪年》云云。

十三年牛马冻死江汉冰。

按：《通鉴前编》云云。

### 平王四十一年春大雨雪

按《史记周本纪》。不载。　按《竹书纪年》云云。

### 桓王六年大雨雪

按《春秋》鲁隐公九年三月癸酉，大雨震电。庚辰，大雨
雪。　按《左传》，“三月癸酉，大雨霖。”以震书始也。庚辰大
雨雪亦如之，书时失也。凡雨自三日以往为霖，平地
尺为大雪。　按《公羊传》，何以书？记异也。何异尔？俶甚
也。　按《穀梁传》，志，疏数也。八日之间再有大变，阴阳
错行，故谨而日之也。雨月，志正也。

按：《汉书五行志》，隐公九年“三月癸酉，大雨震电；庚辰，
大雨雪。”大雨，雨水也；震，雷也。刘歆以为：三月癸酉，于
历数春分后一日始震电之时也。当雨而不当大雨，
大雨，常雨之罚也。于始震电八日之间而大雨雪，常
寒之罚也。刘向以为周三月，今正月也，当雨水，雪杂
雨，雷电未可以发也。既已发也，则雪不当复降。皆失
节，故谓之异。于《易》。“雷以二月出，其卦曰豫，言万物随
雷出地，皆逸豫也。以八月入，其卦曰《归妹》，言雷复归，
入地则孕毓根荄，保藏蛰虫，避盛阴之害；出地则养
长华实，发扬隐伏，宣盛阳之德。入能除害，出能兴利，
人君之象也。”是时隐以弟桓幼，入而摄立公子翚，见
隐居位已久，劝之遂立。隐既不许，翚惧而易其辞，遂
与桓共杀隐。天见其将然，故正月“大雨水而雷电，是
阳不闭阴出涉危难而害万物。天戒若曰，为君失时，
贼弟佞臣将作乱矣。”后八日大雨雪，阴见间隙而胜
阳，篡杀之祸将成也。公不寤，后二年而杀。

十六年“冬十月，《鲁》雨雪。”

按《春秋》，鲁桓公八年“冬十月，雨雪。”　按《公羊传》，何以
书？记异也。何异尔？不时也。

〈大全〉建酉之月，未霜而雪，书异也。王氏曰：“阴阳方中，而寒气先至，此积阴侵阳之象。”

按《汉书五行志》，桓公八年十月雨雪。周十月，今八月
也，未可以雪。刘向以为时夫人有淫齐之行，而桓有
妒娼之心，夫人将杀，其象见也。桓不觉寤，后与夫人
俱如齐而杀死。凡雨，阴也，雪又雨之阴也，出非其时，
迫近象也。董仲舒以为象夫人专恣，阴气盛也。
二十二年春，无冰。

按《春秋鲁桓公十四年》“春，无冰。”　按《公羊传》。“何以书？
记异也。”　按《穀梁传》，“时燠也。”

按：《汉书五行志》，“桓公十五年春，亡冰。”刘向以为周春，
今冬也。先是连兵邻国，三战而再败也，内失百姓，外
失诸侯，不敢行诛罚。郑伯突篡兄而立，公与相亲，长
养同类，不明善恶之罚也。董仲舒以为象，夫人不正，
阴失节也。〈按春秋桓公十四年汉书误作十五年〉

### 惠王十九年十月鲁陨霜不杀草

按《春秋》不书。　按《汉书五行志》，釐公二年十月，陨霜，
不杀草，为嗣君微失秉事之象也。其后卒在臣下，则
灾为之生矣。异故言草，灾故言菽，重杀谷。一曰，菽，草
之难杀者也，言杀菽，知草皆死也；言不杀草，知菽亦
不死也。董仲舒以为菽，草之强者，天戒若曰，加诛于
强臣，言菽以微见季氏之罚也。

### 襄王二年冬鲁大雨雪

按《春秋》，鲁僖公十年“冬，大雨雪。”　按《公羊传》，何以书？
记异也。

〈大全〉高氏曰：“《春秋》书大雨雪者三，隐以日书，桓以月书，此以时书，申酉、戌月皆非大雨雪之时也，故此尤为异。”

按：《汉书五行志》，釐公十年“冬，大雨雪。”刘向以为，先是
釐公立妾为夫人，阴居阳位，阴气盛也。《公羊经》曰：“大
雨雹。”董仲舒以为，公胁于齐桓公，立妾为夫人，不敢进群妾，故专壹之象。见诸雹皆为有所渐胁也，行专
壹之政云。

二十五年“冬十二月，鲁陨霜，不杀草。李梅实。”

按《春秋》，鲁僖公三十三年“冬十二月，陨霜，不杀草，李
梅实。”

〈胡传〉哀公问于仲尼曰：“《春秋》记陨霜不杀草，何为记之也？”曰：“此言可杀也。夫宜杀而不杀，则李梅冬实。天失其道，草木犹干犯之，而况君乎？”

按：《公羊传》“何以书？记异也。何异尔？不时也。”

按《穀梁传》：“未可杀而杀，举重也；可杀而不杀，举轻也。
实之为言，犹实也。”

按《汉书五行志》，僖公三十三年“十二月，陨霜，不杀草。”
刘歆以为草妖也。刘向以为，今十月，周十二月。于《易》，
五为天位，为君位。九月阴气至，五通于天位，其卦为
剥，剥落万物，始大杀矣。明阴从阳命，臣受君令而后
杀也。今十月陨霜而不能杀草，此君诛不行，舒缓之
应也。是时公子遂颛权，三桓始世官。天戒若曰，自此
“之后，将皆为乱矣。”文公不寤，其后遂杀子赤，三家逐
昭公。董仲舒指略同。京房《易传》曰：“臣有缓，兹谓不顺，
厥异霜不杀也。”

### 定王十七年春二月鲁无冰

按《春秋》鲁成公元年春二月，无冰。　按《穀梁传》，“终时
无冰则志”，此未终时而言无冰，何也？终无冰矣，加之
寒之辞也。

〈大全〉杜氏曰：“周二月，今之十二月而无冰，书冬温。”

按《汉书五行志》，成公元年二月，无冰。董仲舒以为方
有宣公之丧，君臣无悲哀之心，而炕阳作丘甲。刘向
以为时公幼弱，政舒缓也。

### 灵王二十七年春鲁无冰

按《春秋》，鲁襄公二十八年春，无冰。　按《左传》，梓慎曰：
“今兹宋、郑其饥乎？岁在星纪而淫于元枵，以有时菑，
阴不堪，阳蛇乘龙。龙，宋、郑之星也。宋、郑必饥。”元枵，虚
中也；枵，耗名也。土虚而民耗，不饥何为？

按：《汉书五行志》，襄公二十八年“春，无冰。”刘向以为先
是公作三军，有侵陵用武之意，于是邻国不和，伐其
三鄙，被兵十有馀年，因之以饥馑，百姓怨望，臣下心
离，公惧而弛缓，不敢行诛罚，楚有夷狄行，公有从楚
心，不明善恶之应。董仲舒《指略》同。一曰，水旱之灾，寒
暑之变，天下皆同，故曰“无冰”，天下异也。桓公杀兄弑
君，外成宋乱，与郑易邑，背畔周室。成公时，楚横行中
国，王札子杀召伯、毛伯，晋败天子之师于贸戎，天子
皆不能讨。襄公时，天下诸侯之大夫皆执国权，君不
能制，渐将日甚，善恶不明，诛罚不行，周失之舒，秦失
之急，故周衰亡寒岁，秦灭亡“奥年。”

### 敬王十一年冬十月鲁陨霜杀菽

按《春秋》，鲁定公元年冬十月，陨霜杀菽。　按《公羊传》
何以书？记异也。此灾菽也。曷以为异？书异大乎灾也。

按：《穀梁传》：“未可以杀而杀，举重；可杀而不杀，举轻。”

其曰《菽》，举重也；

按：《汉书五行志》，定公元年“十月，陨霜杀菽。”刘向以为
周十月，今八月也，于卦为观，阴气未至君位而杀，诛
罚不由君出，在臣下之象也。是时季氏逐昭公，公死
于外，定公得立，故天见灾以视公也。

### 考王六年六月秦雨雪

按：《史记六国表》：“秦躁公八年六月雨雪。”